L 45/1390
EL
Επίσημη Εφημερίδα της Ευρωπαϊκής Ένωσης
24.2.2022
ΕΠΙΤΡΟΠΗ ΔΟΚΙΜΑΣΤΙΚΆ ΣΧΈΔΙΑ
ΚΕΦΑΛΑΙΟ PP 01 — ΕΡΕΥΝΑ ΚΑΙ ΚΑΙΝΟΤΟΜΙΑ (συνέχεια) PP 01 21
(συνέχεια)
PP 01 21 01
(συνέχεια) Θα πρέπει να αξιολογείται το δυναμικό μείωσης των εκπομπών μέσω φιλτραρίσματος της σκόνης πέδησης.
Λόγω των πολύπλοκων συνθηκών πλησίον της πέδης και του θόλου του τροχού, οι εργαστηριακές δοκιμές σε κλίνη δοκιμών με δυναμόμετρο αδράνειας θα πρέπει να πραγματοποιούνται ως πρώτο βήμα, ακολουθώντας την προσέγγιση της ομάδας εργασίας του προγράμματος μέτρησης σωματιδίων.
Οι εργαστηριακές δοκιμές θα πρέπει να πραγματοποιούνται για τουλάχιστον τρία οχήματα που καλύπτουν τις πέδες ελαφρών και επαγγελματικών οχημάτων.
β) Επιπλέον επιτόπιες δοκιμές για την αξιολόγηση της μείωσης του αποτυπώματος εκπομπών μέσω φιλτραρίσματος της σκόνης πέδησης
Οι πολύπλοκες συνθήκες στον θόλο του τροχού, κοντά στην πέδη, δεν μπορούν να καλυφθούν δεόντως από εργαστηριακές δοκιμές.
Ως εκ τούτου, θα πρέπει να πραγματοποιούνται επιπλέον επιτόπιες δοκιμές για τουλάχιστον τρία οχήματα που καλύπτουν τις πέδες ελαφρών και επαγγελματικών οχημάτων.
Με βάση τη σταθμική μέθοδο, η μείωση των αιωρούμενων σωματιδίων υπό πραγματικές συνθήκες οδήγησης θα πρέπει να παρουσιάζεται και να συγκρίνεται με τα εργαστηριακά αποτελέσματα.
γ) Εργαστηριακές δοκιμές για την αξιολόγηση της μείωσης του αποτυπώματος εκπομπών μέσω συστημάτων ενεργού φιλτραρίσματος του ατμοσφαιρικού αέρα
Ο ρυθμός ογκομετρικής παροχής μέσω του συστήματος ενεργού φιλτραρίσματος αέρα θα προσδιορίζεται για διάφορες ταχύτητες οδήγησης στην εργαστηριακή κλίμακα.
Η εργαστηριακή δομή επιτρέπει τη διενέργεια αναπαραγώγιμων δοκιμών ανεξάρτητα από τις περιβαλλοντικές συνθήκες.
Ως εκ τούτου, θα πρέπει να εκτελούνται πειράματα σε αεροσήραγγα.
Με βάση τους προσδιοριζόμενους ρυθμούς ογκομετρικής παροχής, η μείωση των εκπομπών μπορεί να υπολογιστεί με βάση τη γνώση των τυπικών συγκεντρώσεων σκόνης στο περιβάλλον.
Οι δοκιμές σε αεροσήραγγα θα πρέπει να πραγματοποιούνται για τουλάχιστον τρία οχήματα που καλύπτουν τις κατηγορίες των ελαφρών, εμπορικών και βαρέων οχημάτων.
δ) Επιπλέον επιτόπιες δοκιμές για την αξιολόγηση της μείωσης του αποτυπώματος εκπομπών μέσω συστημάτων ενεργού φιλτραρίσματος του ατμοσφαιρικού αέρα
Το δυναμικό μείωσης των προσδιοριζόμενων λύσεων θα πρέπει να δοκιμάζεται επιπλέον σε επιτόπια δοκιμή υπό πραγματικές συνθήκες οδήγησης.
Θα πρέπει να υποβάλλονται σε δοκιμή τουλάχιστον δύο λύσεις μετασκευής και η μείωση των ΑΣ10 και ΑΣ2,5 να ποσοτικοποιείται υπό διάφορες συνθήκες περιβάλλοντος (θερμοκρασία, υγρασία, συγκέντρωση σωματιδίων, ένταση κυκλοφορίας).
Η επιτόπια δοκιμή θα πρέπει να πραγματοποιείται για τουλάχιστον 20 οχήματα που καλύπτουν ελαφρά, εμπορικά και βαρέα επαγγελματικά οχήματα, σε τουλάχιστον τρεις ευρωπαϊκές πόλεις.
Τα αποτελέσματα των επιτόπιων δοκιμών θα πρέπει να παρέχουν ενδείξεις για περαιτέρω νομοθεσία σχετικά με την επίδραση της περιβαλλοντικής κατάστασης στο συνολικό αποτύπωμα των αιωρούμενων σωματιδίων των οχημάτων.
3) Μελέτη σκοπιμότητας και όχημα επίδειξης για ολοκληρωμένα συστήματα φιλτραρίσματος σωματιδίων λεπτής σκόνης
Θα πρέπει να διενεργείται μελέτη σκοπιμότητας για τη διερεύνηση των δυνατοτήτων ενσωμάτωσης των λύσεων μετασκευής που περιγράφηκαν προηγουμένως στα μελλοντικά οχήματα.
Ειδικότερα, θα πρέπει να περιγραφεί σε ποιον βαθμό τα συστήματα φιλτραρίσματος μπορούν να ενσωματωθούν στον μελλοντικό στόλο.
Θα πρέπει να πραγματοποιηθεί μια ολιστική τεχνική επισκόπηση για να εκτιμηθεί ο συνολικός αντίκτυπος στο αποτύπωμα εκπομπών του οχήματος.
Επιπλέον, θα πρέπει να κατασκευαστεί ένα πρωτότυπο όχημα (όχημα επίδειξης) το οποίο να παρουσιάζει τις ολοκληρωμένες προσεγγίσεις και να χρησιμοποιείται για περαιτέρω επιτόπιες δοκιμές.